**ושוב אנחנו נצבים**

*ושוב אנחנו נצבים*

*בצומת הדרכים*

*השביל בו צעדנו*

*תם*

*אך לא נשלם*

*השביל בו נצעד מכאן*

*לאי שם*

*נשאר נסתר*

*עלום ונעלם*

## תכלה שנה וקלקלותיה

## תחל שנה וברכותיה

*תמה העונה*

*ואיתה השנה*

*חלף עבר קציר*

*עוד מעט גם קטיף ובציר*

*מיטב הפרי*

*נקטף ונאסף*

*מי ברינה ומי בבכי*

*מי בשאון ומי בדמי*

*עוללות נשארו בכרמי*

*בלי כתף*

*ובלי נטף*

*משאת נפש לגר לחלש ולעני*

## תכלה שנה וקלקלותיה

## תחל שנה וברכותיה

*בחלוף השנה חלפו מאיתנו*

*רבים וטובים*

*יקרים ואהובים.*

*לצדם הציצו ובאו*

*כל יצורים*

*תמימים וזכים.*

*מי בקיצו ומי ביקיצתו*

*מי ישרוד ומי ימעוד*

*מי ירפה ומי יתרפא*

*מי יהרוס ומי ייבנה*

*מי ימצא מנוחה בחיק אוהבים*

*ומי יישקט למנוחת עולמים*

*מי יזכה ומי לא יזכה*

## תכלה שנה וקלקלותיה

## תחל שנה וברכותיה

*ועוד ייאמר בשנה הזאת*

*על לאומים, ארצות ומדינות*

*לשלום או לחרבות*

*לבניין או לעיי חורבות*

*למזמרות או לחניתות*

*להרוס או לבנות*

*להנהיג או לטעות*

*ערים למחות או שדות להשקות*

*לרעב או לאכול ולשתות*

## תכלה שנה וקלקלותיה

## תחל שנה וברכותיה

*שוב אנחנו נצבים*

*על פרשת הדרכים*

*השביל מאחורינו נעלם*

*השביל שלפנינו נעלם*

*דרכנו מה תהי?*

*מה בכנפיה תביא?*

*מי יודע ומי נביא?*

*נפלאת ועלומה היא*

*אך לא בשמים היא*

*לוא יהי, לוא יהי*

*אנא לוא יהי*

## תכלה שנה וקלקלותיה

# תחל שנה וברכותיה

שבת שלום ושנה טובה

מחלקי המים